**דף עבודה: שאלות הבנה**

קראו את פסוקים כה-לח וענו על השאלות האלה:

1. מה יוסף מצווה לעשות עם הכסף ששולם בעבור האוכל?
2. כיצד הגיבו האחים כאשר אחד האחים גילה שכספו הוחזר?
3. מה גילו כל האחים כאשר פתחו את שקיהם בבית וכיצד הגיבו?
4. האם יעקב מסכים לשלוח את בנימין?
5. מה ראובן מציע?
6. כיצד יעקב מגיב להצעתו של ראובן?
7. מדוע לפי דעתכם יעקב מסרב?
8. שאלת אתגר (רשות) רש"י על פסוק לח: **"'לֹא יֵרֵד בְּנִי עִמָּכֶם' - לא קיבל דבריו של ראובן, אמר: 'בכור שוטה הוא זה הוא אומר להמית בניו, וכי בניו הם ולא בניי?'"** כיצד רש"י מסביר את סירובו של יעקב?

להלן תשובות לדף העבודה: שאלות הבנה לשימוש המורה:

1. יוסף מצווה לשים לאחים בחזרה את הכסף ששילמו בעבור האוכל בתוך התיקים בלי שישימו לב
2. כאשר אחד האחים גילה שכספו הוחזר האחים נבהלו מאוד והבינו שהדבר קרה מאת אלוהים ואין זו טעות אנוש.
3. כאשר האחים פתחו את שקיהם בבית הם גילו שהכסף הוחזר לכל האחים והם נבהלו מאוד.
4. יעקב אינו מסכים לשלוח את בנימין.
5. ראובן מציע לקחת את בנימין ואם יקרה לבנימין משהו, יעקב יהרוג את שני בניו של ראובן.
6. יעקב אינו משתכנע ולא נעתר להצעת ראובן ומסרב בתוקף.
7. אולי יעקב מסרב כיוון שלא עוזר לו שבני ראובן ימותו - אלו נכדיו. אולי מכיוון שיעקב חושש מאוד לבנימין ואינו מוכן להסתכן; ואולי טענת ראובן מלמדת שהוא קצת פזיז ולא אחראי דיו ועוד.
8. לפי רש"י הצעתו של ראובן טיפשית בעיני יעקב. לפי פירושו יעקב במחשבותיו מכנה את ראובן 'בכור שוטה' מכיוון שבניו של ראובן הם נכדיו של יעקב, והם כמו בניו של יעקב. וכי יעזור ליעקב אם גם שני בני ראובן ימותו?